Ra saa kuu iin kii nda̱kutáꞌán takundiꞌi ndia xitaꞌan xiꞌin Jesús ndee ndia xiꞌin ra,
ra saa ndikaꞌan ra xiꞌin ndia kachi ra saa:
―Këe yachi ndo kuꞌun ndo inka ñuu;
chi takua mii ñuu Jerusalén yoꞌo va ke,
na kundee ndo kundiatu ndó ña saxínu Iva yu Ndioxi ña ndikaꞌan ra xaꞌa,
ra ndikaꞌan tu yuꞌu va xaꞌa ña xiꞌin ndo.
Ra ña ndixa ke chi ra Juan,
ra xiꞌin tiakuii va *sakuchi ra na yuvi,
ndi su ndoꞌo,
ra xiꞌin Tachí Yii Ndioxi va ke ndakuchi ndo so ndiaꞌvi kii vichin ―ka̱chi Jesús xiꞌin ndia.
Ra saa kuu iin kii nindakatuꞌun ndia nda̱ku̱táꞌán ndee kan Jesús kachi ndia saa xiꞌin ra:
―Tata,
¿a ndia vichin ke ndi̱xa̱a̱ tiempo ña kaꞌndia kun chiñu nuu yoo,
na Israel yoꞌo,
ña nduu tuku yo iin ñuu kaꞌnu ña xáꞌndiá nuu mii?
―kachi ndia xiꞌin ra.
Ra saa ndakuiin Jesús kachí ra saa xiꞌin ndia:
―Xiniñüꞌu kundaa vi ini ndoꞌo xaꞌa ña chi̱túni̱ Iva yo Ndioxi sa ra,
chi indaa mii va ra kuvi ra kúndaa ini xaꞌa ña,
ra ama ke sa ra ña,
ra ndia kii ke sa tu ra ña.
Ndi su ndoꞌo,
ra te xa ná nduxinu̱ Tachi Yii Ndioxi sata ndo,
ra saa vi ke ndakiꞌin ndo ndiee Ndioxi;
ra kaꞌan ndoso ndo xaꞌa yu nuu takundiꞌi na ñuu Jerusalén,
xiꞌin nuu na ñuu ña ndikun ndiaa Judea,
xiꞌin nuu na ñuu ña ndikun ndiaa Samaria,
xiꞌin nuu takundiꞌi ñuu ña iyoo nuu ña yuuvi yoꞌo ―kachi Jesús xiꞌin ndia.
Ra te ndiꞌi ndikaꞌan Jesús tuꞌun yoꞌo xiꞌin ndia,
saa ra nda̱kuita ra kuanuꞌu ra ndivi va,
ra íxtóꞌní ndia saa ndi̱sa̱ꞌvi ra tiañu viko kuaꞌan va ra.
Ra iin kuaꞌan ini ndia íxtóꞌni ndia chi ndivi ndíta ndia,
ña kuaꞌan Jesús,
saa ra tuꞌva xaa va uvi tiaa ndia ndíxi tikoto yaa xikundita ndia xiꞌin ndia.
Ra ndikaꞌan ndia xiꞌin ndia ka̱chi ndia saa:
―Ndoꞌo,
ndia ñuu Galilea,
¿nichuun ke iin kua̱ꞌa̱n ini ndo íxtóndiáá ndo ndivi ndíta ndo?
Ra na kundaa ini ndo chi iin ta kuꞌva *kuu ña kuaꞌan Jesús chi ndivi,
ra iin saa ke kuu tu te xa na nandikó ra kixi tuku va ra ―*ka̱chi ndia xiꞌin ndia.